કાર્યક્રમના પ્રારંભે લીલાપૂર ગામના પૂર્વ સરપંચે આગામી દિવસમોમાં લીલાપૂર ગામ કઇ રીતે આદર્શ ગ્રામ બનશે તેની વિગતવાર રૂપરેખા આપી હતી. ગામમાં હાલની સુવિધાનો તેમને ચિતાર આપ્યો હતો. આ પ્રસંગે વડાપ્રધાનની આદર્શ ગ્રામ યોજનાની માર્ગદર્શિકાઓની વિગતવાર માહિતી પ્રેઝેન્ટેશન દ્વારા રજૂ કરાઇ હતી. આદર્શ ગ્રામ માટે માત્ર ભૌતિક જ નહીં પણ સર્વાંગી વિકાસની જરૂરિયાત પર ભાર મૂકાયો છે. આદર્શ ગ્રામ અંતર્ગત અંત્યોદયનો વિકાસ, માત્ર વીજળીનો જ નહીં પણ સંસ્કાર સાથેના શિક્ષણ દ્વારા ગામમાં પ્રકાશ ફેલાય, ગામમાં સ્વસહાયની ભાવના બળવત્તર બને, ગ્રામજનોના જીવન ધોરણમાં સુધારો થાય, ગામમાં સ્વચ્છતાનું વાતાવરણ સર્જાય, આદર્શ ગ્રામ માટે આ ગામ અન્યો માટે પ્રેરણાસ્ત્રોત બને, સ્વચ્છતાની સંસ્કૃતિને વિકસાવાય વગેરે બાબતોનો સમાવેશ કરાયો છે.